CELEX: 62013CN0170
Language: et
Date: 2013-04-05 00:00:00
Title: Kohtuasi C-170/13: Eelotsusetaotlus, mille on esitanud Landgerichts Düsseldorf (Saksamaa) 5. aprillil 2013 — Huawei Technologies Co. Ltd versus ZTE Corp., ZTE Deutschland GmbH

27.7.2013   
            
            
               ET
            
            
               Euroopa Liidu Teataja
            
            
               C 215/5
            
         Eelotsusetaotlus, mille on esitanud Landgerichts Düsseldorf (Saksamaa) 5. aprillil 2013 — Huawei Technologies Co. Ltd versus ZTE Corp., ZTE Deutschland GmbH
   (Kohtuasi C-170/13)
   2013/C 215/04
   Kohtumenetluse keel: saksa
   
      Eelotsusetaotluse esitanud kohus
   
   Landgericht Düsseldorf
   
      Põhikohtuasja pooled
   
   
      Hageja: Huawei Technologies Co. Ltd
   
      Kostjad: ZTE Corp., ZTE Deutschland GmbH
   
      Eelotsuse küsimused
   
   
               1.
            
            
               Kas standardi olemusega patendi omanik, kes on teatanud standardiorganisatsioonile oma valmisolekust anda litsents igale kolmandale isikule õiglastel, mõistlikel ja mittediskrimineerivatel tingimustel, kuritarvitab oma turgu valitsevat seisundit, esitades patendiõiguste rikkuja vastu hagi õigusvastase kasutamise lõpetamise ja edasisest rikkumisest hoidumise nõudega, kuigi patendiõiguste rikkuja on teatanud oma valmisolekust alustada sellise litsentsi üle läbirääkimisi,
               või
               tuleb turgu valitseva seisundi kuritarvitamist eeldada alles siis, kui patendiõiguste rikkuja on esitanud standardi olemusega patendi omanikule litsentsilepingu sõlmimiseks vastuvõetava tingimusteta pakkumuse, mida ei või patendiomanik tagasi lükata, ilma et ta takistaks sellega ebaõiglaselt patendiõiguste rikkuja tegevust või rikuks diskrimineerimiskeeldu, ja patendiõiguste rikkuja täidab litsentsi andmise eelsel ajal patendi kasutamisest tulenevad lepingulised kohustused?
            
         
               2.
            
            
               Kui turgu valitseva seisundi kuritarvitamist tuleb eeldada juba siis, kui patendiõiguste rikkuja on valmis alustama läbirääkimisi:
               Kas ELTL artikkel 102 esitab valmisolekule alustada läbirääkimisi kvalitatiivseid ja/või ajalisi erinõudeid? Kas sellist valmisolekut saab eeldada eeskätt juba siis, kui patendiõiguste rikkuja on vaid üldsõnaliselt (suuliselt) teatanud, et ta on valmis alustama läbirääkimisi, või peab patendiõiguste rikkuja olema läbirääkimisi juba alustanud ja andnud näiteks teada, millistel konkreetsetel tingimustel on ta valmis litsentsilepingut sõlmima?
            
         
               3.
            
            
               Kui turgu valitseva seisundi kuritarvitamise eelduseks on vastuvõetava tingimusteta pakkumuse esitamine litsentsilepingu sõlmimiseks:
               Kas ELTL artikkel 102 esitab kõnealusele pakkumusele kvalitatiivseid ja/või ajalisi erinõudeid? Kas pakkumus peab sisaldama kõiki klausleid, mis kõnealuses tehnilises valdkonnas sõlmitavates litsentsilepingutes harilikult sisalduvad? Kas pakkumuse esitamise tingimuseks võib eelkõige seada, et standardi olemusega patenti tegelikult kasutatakse ja/või et patent on osutunud kehtivaks?
            
         
               4.
            
            
               Kui turgu valitseva seisundi kuritarvitamise eelduseks on antavast litsentsist tulenevate kohustuste täitmine patendiõiguste rikkuja poolt:
               Kas ELTL artikkel 102 seab sellisele täitmisele erinõudeid? Kas patendiõiguste rikkuja on eeskätt kohustatud andma patendi kasutamise kohta aru ja/või maksma litsentsitasu? Kas litsentsitasu maksmise kohustust võib vajaduse korral täita ka tagatise andmise teel?
            
         
               5.
            
            
               Kas tingimused, mille korral tuleb eeldada, et standardi olemusega patendi omanik on oma seisundit kuritarvitanud, kehtivad ka patendiõiguste rikkumisest tulenevate muude nõuete esitamisel hagi korras (aruandlus, toodete tagasinõudmine, kahjuhüvitis)?